বিশ্ববিদ্যালয় মঞ্জুরি কমিশন (ভারত)
বিশ্ববিদ্যালয় মঞ্জুরি কমিশন (ইউজিসি) ভারতের কেন্দ্রীয় সরকার কর্তৃক স্থাপিত একটি বিধিবদ্ধ সংস্থা। এটি ১৯৫৬ সালে গঠিত হয় এবং এর কাজ ভারতের বিশ্ববিদ্যালয়গুলির মধ্যে সংহতি স্থাপন, মান নির্ণয় ও পরিচর্যা করা। এটি ভারতের বিশ্ববিদ্যালয়গুলিকে অনুমোদন দেয় এবং সরকারি বিশ্ববিদ্যালয় ও কলেজ সমূহকে অর্থসাহায্য করে। এর প্রধান কার্যালয় নতুন দিল্লিতে এবং পুনে, ভোপাল, কলকাতা, হায়দ্রাবাদ, গুয়াহাটি ও বেঙ্গালুরুতে এর ছয়টি আঞ্চলিক কার্যালয় রয়েছে। এইচইসিআই নামে আরেকটি নতুন নিয়ন্ত্রক সংস্থার সাথে এটি প্রতিস্থাপনের একটি প্রস্তাব ভারত সরকারের বিবেচনাধীন রয়েছে। যারা জাতীয় যোগ্যতা পরীক্ষায় জেআরএফ পাস করে তাদের সকলকে ইউজিসি ডক্টরেট বৃত্তি প্রদান করে। গড়ে প্রতি বছর কমিশন কর্তৃক ডক্টরেট এবং পোস্ট-ডক্টরাল ফেলোশিপের জন্য ₹৭২৫ কোটি (US$৯১ মিলিয়ন) ব্যয় করা হয়।